K. Sárközy, poslankyňa: (2004-06-24):
Po prvé. Za článok I sa vkladajú nové články II a III, ktoré znejú: Článok II. Zákon č. 43/2004 Z. z. o starobnom dôchodkovom  sporení a o zmene a doplnení niektorých zákonov v znení zákona č. 186/2004 Z. z. sa mení a dopĺňa takto: Po prvé. V § 14 sa za ods. 2 vkladá nový ods. 3, ktorý znie: „Povinne zúčastnená na starobnom dôchodkovom sporení je aj fyzická osoba, ktorá pred 1. januárom 2005 bola dôchodkovo poistená podľa osobitného predpisu. Od 1. januára 2005 do 30. júna 2006 je zaradená do evidencie uchádzačov o zamestnanie alebo sa sústavne pripravuje na povolanie štúdiom na strednej škole alebo na vysokej škole a po dovŕšení 16. roku veku a v tomto období nie je dôchodkovo poistená podľa osobitného predpisu, ak sa dobrovoľne rozhodla byť zúčastnená na starobnom dôchodkovom sporení najneskôr do 30 dní od prvého dôchodkového poistenia podľa osobitného predpisu vzniknutého po 30. júni 2006.“ Doterajšie odseky 3 až 5 sa označujú ako odseky 4 až 6. Po druhé. V § 17 ods. 2 sa slová „v § 14 ods. 2“ nahrádzajú slovami „v § 14 ods. 2 a ods. 3“. Dovoľte mi krátke zdôvodnenie k týmto dvom bodom. Navrhujem, aby evidovaným nezamestnaným a študentom stredných škôl a vysokých škôl bolo umožnené rozhodnúť sa, či vstúpia do systému starobného dôchodkového sporenia až pri prvom vzniku ich dôchodkového poistenia, a nie v období od 1. januára 2005 do 30. júna 2006, pretože podľa súčasnej právnej úpravy by boli tieto fyzické osoby povinné pri uzatvorení zmluvy o starobnom dôchodkovom sporení s dôchodkovou správcovskou spoločnosťou v období od 1. januára 2005 do 30. júna 2006 zaplatiť aj poistné na dôchodkové poistenie a príspevky na starobné dôchodkové sporenie. Po tretie. V § 63 ods. 2 v druhej vete sa slová „zápisu dôchodkovej správcovskej spoločnosti do obchodného registra“ nahrádzajú slovami „začatia vykonávania činnosti, ktorá je obsahom povolenia na vznik a činnosť dôchodkovej správcovskej spoločnosti“. Odôvodnenie. Navrhujem, aby trojročné obdobie, počas ktorého odplata dôchodkovej správcovskej spoločnosti za správu dôchodkového fondu je maximálne vo výške 0,08 percenta priemernej mesačnej čistej hodnoty majetku v dôchodkovom fonde, začalo plynúť od začatia vykonávania činnosti, ktorá je obsahom povolenia na vznik a činnosť dôchodkovej správcovskej spoločnosti, a nie od zápisu do obchodného registra. Po štvrté. V § 82 ods. 5 znie: Bod 5. „Hodnota cenných papierov alebo nástrojov peňažného trhu vydaných emitentom so sídlom v Slovenskej republike a vkladov v bankách alebo pobočkách zahraničných bánk so sídlom v Slovenskej republike musí byť najmenej 30 percent hodnoty majetku v dôchodkovom fonde.“ Po piate. V § 91 ods. 2 sa vypúšťa slovo „ostatný“. Po šieste. V § 91 ods. 3 a 4 sa slová  „12 mesiacov“ nahrádzajú slovami „24 mesiacov“. Po siedme. V § 91 ods. 5 sa slová „18 mesiacov“ nahrádzajú slovami „24 mesiacov“. Po ôsme. V § 91 ods. 5 písm. b) sa slová  „80  percent“ nahrádzajú slovami „70 percent“. Po deviate. V § 91 ods. 5 písm. c) sa slová „70  percent“ nahrádzajú slovami „50 percent“. Po desiate. V § 91 ods. 6 písm. a) sa slová „110  percent“ nahrádzajú slovami „111 percent“. Po jedenáste. V § 91 ods. 6 písm. b) sa slová „120 percent“ nahrádzajú slovami „143 percent“. Po dvanáste. V § 91 ods. 6 písm. c) sa slová „130 percent“ nahrádzajú slovami „200 percent“. Po trináste. V § 91 ods. 7 písm. a) sa slová „18 mesiacov“ nahrádzajú slovami „24 mesiacov“. Po štrnáste. V § 91 ods. 10 písm. b) sa slová „dva percentuálne body“ nahrádzajú slovami „tri percentuálne body“. Po pätnáste. V § 15 ods. 10 písm. c) sa slová „tri percentuálne body“ nahrádzajú slovami „päť percentuálnych bodov“. Zdôvodnenia k bodom 4 až 15. Navrhujem úpravu spôsobu porovnávania výkonnosti jednotlivých dôchodkových fondov, ktoré vytvára a spravuje dôchodková správcovská spoločnosť s cieľom predísť možnosti vzniku identických alebo veľmi podobných portfólií dôchodkových fondov. Po šestnáste. V § 112 ods. 2 sa slová „najmä uvádzať informáciu o budúcom zhodnotení peňažných prostriedkov, ktorého dosiahnutie nemôžu predpokladať a ponúkať výhody, ktorých spoľahlivosť nemožno zaručiť“ nahrádzajú slovami „a ponúkať služby alebo plnenia, ktoré nesúvisia so starobným dôchodkovým sporením“ a na konci sa pripája táto veta: „Čo sa rozumie nepravdivou alebo zavádzajúcou informáciou, službou alebo plnením, ktoré nesúvisia so starobným dôchodkovým sporením, ustanoví všeobecný záväzný právny predpis, ktorý vydá ministerstvo.“ Ide o legislatívnotechnické upresnenie. Článok III zákon č. 96/2002 Z. z. o dohľade nad finančným trhom o zmene a doplnení niektorých zákonov v znení zákona č. 43/2004 Z. z. sa mení takto: „Sprostredkovateľ starobného dôchodkového sporenia najmenej 1 000 korún a  najviac 3 000 korún.“ Doterajší článok II sa označí ako čl. IV. Vážení kolegovia, dovoľte mi opraviť jednu legislatívnotechnickú chybu. V pôvodnom texte, ktorý máte rozdaný nedopatrením, tam zostalo: V prílohe sa vypúšťajú tieto slová: To som teraz neprečítala, berte to ako vypustené. Koniec vety je „sa mení takto“. K článku III novelou zákona o dohľade nad finančným trhom navrhujem upraviť, aby sprostredkovateľ starobného dôchodkového sporenia platil znížené príspevky Úradu pre finančný trh. Navrhujem, aby navrhované zmeny a doplnenia nadobudli účinnosť 1. augusta 2004. Vážené kolegyne, kolegovia, prosím vás o kladné posúdenie týchto pozmeňujúcich návrhov. Ďakujem pekne.